Ana Eurídice Eufrosina de Barandas

Ana Belmira da Fonseca Barandas (Porto Alegre, 1806ko irailaren 8a – Paraíba do Sul, 1863ko ekainaren 23a), Ana Eurídice Eufrosina de Barandas izengoitiaz ezagunagoa, brasildar idazlea izan zen.

 Bizitza 
Ana de Barandas Porto Alegren jaio zen 1806an. Joaquim da Fonseca Barandas zirujau portugaldarraren eta Ana Felícia do Nascimentoren alaba, erdi-mailako klaseko familia kontserbadore batetik zetorren. 1822an, 16 urte zituela, José Joaquim Pena Penalta abokatu portugaldarrarekin ezkondu zen, eta harekin hiru edo lau alaba eta haurtzaroan hil zen seme bat izan zituen. 1835ean Zatarren Gerra hasi zenean, Rio de Janeirora joan zen senarrarekin, eta han geratu zen 1841era arte. José Joaquim Portugalgo kontsula izan zen Rio Grande eta Santa Catarina probintzietarako, baina bizitza kaotikoa eraman zuen. Eskandalu batean sartuta geratu zen, Rio de Janeiron atxilotu zuten, eta 1843ko abuztuaren 8an senar-emazteak dibortziatu ziren.

Litekeena da Nísia Floresta idazle feminista ezagutu izana. Zatarren Iraultzan inperioaren alde egin zuen eta iraultzaileen separatismoaren aurka. Bi liburu argitaratu zituen: Filósofa por amor (1845), kronikak, poemak eta ipuinak biltzen dituena, eta O ramalhete, ou flores escolhidas no jardim da imaginação (1845), bederatzi hamalaudun, oda bat, Apolo txakurren heriotzari buruzko hamasei lauko, bi laukoko poema bat, glosa bat, endecha bat eta prosazko lau testu (Eugênia ou a filósofa apaixonada, Uma lembrança saudosa, A queda de Safo ou O Cinco de Maio eta Diálogos) biltzen dituena. 1990ean, Hilda Floresek O ramalhete berrargitaratu zuen.

Sérgio Barcellos Ximenesen ustez, Eugênia ou a filósofa apaixonada Brasilgo lehen fikziozko idazlana da, eta Diálogos antzerki nazionaleko lehen testu feminista. Hilda Floresen esanetan, «kontrakoa frogatu arte, herrialdeko lehen emakume poeta, kronikagile eta eleberrigilea da».

 Lanak 

 Filósofa por amor (1845)
 O ramalhete, ou flores escolhidas no jardim da imaginação (1845)

 Erreferentziak 

 Kanpo estekak 

Kategoria:Portoalegretarrak
Kategoria:Brasilgo eleberrigileak
Kategoria:Brasilgo ipuingileak
Kategoria:Brasilgo poetak
Kategoria:Emakume eleberrigileak
Kategoria:Emakume ipuingileak
Kategoria:Emakume poetak
Kategoria:XIX. mendeko emakume idazleak
Kategoria:Portugesezko idazleak
Kategoria:Idazle feministak
Kategoria:Izengoitiak